Kaposújlak Község Önkormányzat Képviselő-testületének

7/2003. (XII.4.) rendelete

 a közüzemi vízműből szolgáltatott ivóvízért fizetendő díjakról
(Egységes szerkezetben a módosításáról szóló 28/2004.(XII.15.), a 12/2005.(XI.16.), 11/2006.(XII.18.) 15/2007.(XII.14.), 8/2008.(XII.15.),5/2009.(X.1.), 8/2009.(XII.18.), 9/2010. (XII.17.), 11/2011. (XII.15.) rendelettel)

Az árak megállapításáról szóló, az 1993. évi CIV. törvénnyel módosított 1990. évi LXXXVII. törvény 7. §. /1/ bekezdésében kapott felhatalmazás alapján a közüzemi vízműből szolgáltatott ivóvízért fizetendő díjakról a képviselő-testület a következők szerint rendelkezik.

1.§.

A rendelet hatálya kiterjed Kaposújlak közigazgatási területén a közüzemi vízműtől szolgáltatott ivóvíz (továbbiakban: ivóvíz) szolgáltatást igénybe vevő fogyasztókra.

2.§.

(1) A rendelet alkalmazása szempontjából: fogyasztó az ivóvíz szolgáltatást igénybevevő ingatlan tulajdonosa, az ingatlan kezelője, valamint az ingatlant egyéb jogcímen használó is, ha a közüzemi szerződés nem a tulajdonossal, hanem vele jött létre.
(2) Az /1/ bekezdés szerinti fogyasztók közül:
a./ lakossági díj fizetésére köteles az a fogyasztó, aki lakossági víz és háztartási  vízszükséglete kielégítésére veszi igénybe a szolgáltatást.
b./ közületi díj fizetésére köteles az a./ pontban nem említett összes fogyasztó.
c./ Azoknál az ingatlanoknál, ahol a fogyasztó a szolgáltatás jellege miatt vegyes fogyasztó, tehát lakossági és közületi felhasználás együttesen jelentkezik, a tevékenység megkezdésével egyidejűleg mellékvízmérőt kell felszerelni.
(3) E rendelet alkalmazása szempontjából:
1. ivóvízmérő: a külön jogszabály szerinti, az ivóvízhálózatba beépített - az áramló víz mennyiségének meghatározására szolgáló - hitelesített mérőeszköz (így például készülék, berendezés, műszer), ideértve annak tartozékait
a) bekötési vízmérő: az ellátásba bekapcsolt ingatlanok vízhasználatának mérésére szolgáló, a bekötővezeték végpontjára telepített,
b) törzshálózati vízmérő: közvetlenül a törzshálózati fogyasztási helyekre, többek között közkifolyókra, tűzcsapokra telepített,
c) mellékvízmérő: a bekötési vízmérő után beépített, elkülönített vízhasználat mérésére szolgáló vízmérő;
2. gazdálkodó szervezet: a Polgári Törvénykönyv 685.§ c) pontja szerinti gazdálkodó szervezet;
3. lakosság: Kaposújlak település területén állandó lakóhellyel, illetve letelepedési engedéllyel rendelkezők;
4. közműfejlesztési hozzájárulás: az a befizetési kötelezettségként megállapított pénzösszeg, amelynek nagyságát a beruházás kezdeményezője a várható kivitelezési érték alapján, a közmű által kiszolgálandó ingatlanokért számította ki; 
5. kalibrálás: A vízórák, illetve a szennyvízmérő órák mérési hitelesítése.

3.§

(1) Kaposújlak Község területén az alkalmazandó ivóvíz szolgáltatás díját e rendelet 1. számú melléklete tartalmazza.
(2) Gazdálkodó szervezet által kért bekötés megvalósításához vagy a részére nyújtott szolgáltatás mennyiségének növeléséhez, illetőleg minősége igényelt javításához - lakásszövetkezet és önkormányzat tulajdonában lévő lakóépületek elhelyezésére szolgáló ingatlanok kivételével - a szolgáltató részére víziközmű-fejlesztési hozzájárulást kell fizetni. A hozzájárulás mértéke az igényelt szolgáltatáshoz szükséges fejlesztés költségeinek arányos része. A víziközmű-fejlesztési hozzájárulás elkülönítetten kezelendő, és kizárólag a víziközmű fejlesztésére fordítható.
(3) Nem kell vízdíjat fizetni a közműhálózaton tűzcsapról a tűzoltáshoz használt vízért.

4.§

(1) A díj fizetésének alapjául szolgáló vízmennyiséget a hitelesített vízmérőn, illetve mellékvízmérőn mért vízmennyiség alapján kell megállapítani.
(2) A felhasznált ivóvíz mennyiségének mérésére szolgáló vízmérők, mellékvízmérők hitelesítéséről a tulajdonos köteles gondoskodni.
(3) Hiteles vízmérő hiányában a díj fizetésének alapjául szolgáló vízmennyiséget átalánnyal kell meghatározni.

5.§

(1) A szolgáltató az egyéni, lakossági családi házakban élő fogyasztók főmérőin a vízfogyasztást 3 havonta olvassa le. 
(2) Az (1) bekezdésben meghatározott lakossági fogyasztók kivételével a közületi fogyasztóknál a vízmérők leolvasása évente történik.
(3) Az (1) bekezdésben megjelölt fogyasztók, a vízmérőóra leolvasás közötti időszakban, havonta, részszámlában szereplő fogyasztás mennyisége az előző év azonos időszakának megfelelő egy havi átlagfogyasztást tartalmazza, az e rendeletben meghatározott díjakkal számolva. Elszámoló számla kibocsátására 2 részszámla kiküldését követően kerül sor. Az elszámoló számla alapja a 3 havonta leolvasott vízmérő óra állása alapján mért fogyasztás.
A negyedéves elszámoló számla kibocsátását követően a szolgáltató a következő havi számlában írja jóvá vagy terheli meg azzal az összeggel a fogyasztót, amely az átlagfogyasztás alapján számított fogyasztásnál alacsonyabb vagy magasabb fogyasztásból ered.
(4) A (2) bekezdésben megjelölt fogyasztók esetén a díjfizetés alapja a vízmérőóra leolvasása közötti időszakban, az előző év fogyasztásának megfelelő egy havi átlagfogyasztás. Az éves elszámoló számla kibocsátását követően a szolgáltató a fogyasztónál az átlagfogyasztáshoz képest magasabb, illetve alacsonyabb fogyasztásból eredő különbözetet elszámoló számlában írja jóvá vagy terheli meg.

6.§

Az ivóvíz szolgáltatás igénybevételének szabályait, valamint a kapcsolódó fogalmakat a mindenkor hatályban lévő kormány- és ágazati miniszteri rendeletek tartalmazzák.

7. §

E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvnek megfelel.

8. §

(1) A rendelet a 2004. január hó 1. napján lép hatályba. A rendelet kihirdetéséről az SZMSZ-ben foglaltaknak megfelelően, helyben szokásos módon a körjegyző gondoskodik. 
(2) E rendelet hatályba lépésével egyidejűleg hatályát veszti a 13/2002. (XI.28.) számú Önk. rendelet.
(3) Abban az esetben, ha a rendelet hatálybalépése és a fogyasztás leolvasása nem esik egybe, a számlázás alapjául szolgáló mennyiséget időarányosan kell megosztani a díjváltozás előtti és utáni időszakra.
(4) A korábban keletkezett ivóvíz használatáért fizetendő díj hátralékok esetén a díjhátralék keletkezésének idején hatályos önkormányzati rendelet díjait kell alkalmazni.

Kaposújlak, 2003. december 4.

Matula András 									Rózsás Gyula
körjegyző 									polgármester

Kihirdetve: Kaposújlak, 2003. december 5. 

Matula András 
körjegyző

1. számú melléklet,,,,,,,,

A szolgáltatás díja

Az ivóvíz szolgáltatás díja:

	-lakossági fogyasztó esetén: 		198.- Ft/m3 + áfa
- közületi fogyasztó esetén: 		787.- Ft/m3 + áfa

A rendelkezésre állási díja:

	 -lakossági fogyasztó esetén: 		320.- Ft/hó + áfa
 - közületi fogyasztó esetén: 		320.- Ft/hó + áfa